32010R0305
L 094/15
SLUŽBENI LIST EUROPSKE UNIJE
14.04.2010.
UREDBA KOMISIJE (EU) br. 305/2010
od 14. travnja 2010.
o zamjeni priloga I. i II. Uredbi Vijeća (EZ) 673/2005 o uvođenju dodatnih carina na uvoze određenih proizvoda podrijetlom iz Sjedinjenih Američkih Država
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 673/2005 od 25. travnja 2005. o uvođenju dodatnih carina na uvoze određenih proizvoda podrijetlom iz Sjedinjenih Američkih Država (1), a posebno njezin članak 3.,
budući da:
(1)
Kao rezultat neuspjeha Sjedinjenih Američkih Država da postignu sukladnost Zakona o kontinuiranom dampingu i prijeboju subvencije (CDSOA) sa svojim obvezama prema sporazumima sa Svjetskom trgovinskom organizacijom (WTO), Uredbom (EZ) br. 673/2005 nametnuta je dodatna ad valorem carina u visini od 15 % za uvoz određenih proizvoda podrijetlom iz Sjedinjenih Američkih Država. U skladu s odobrenjem WTO-a da suspendira primjenu olakšica u pogledu određenih proizvoda podrijetlom iz Sjedinjenih Američkih Država, Komisija svake godine prilagođava razinu suspenzije na razinu poništavanja ili uvećanog rizika koji je CDSOA tada prouzročio Zajednici.
(2)
Isplate prema CDSOA-a za posljednju godinu za koju su dostupni podaci odnose se na raspodjelu antidampinških i kompenzacijskih carina prikupljenih tijekom fiskalne godine 2009. (od 1. listopada 2008. do 30. rujna 2009.). Na temelju podataka koje je objavila Služba za carinu i zaštitu granica Sjedinjenih Američkih Država, razina poništavanja ili uvećanog rizika koji je CDSOA prouzročio Zajednici procjenjuje se na 95,83 milijuna USD.
(3)
Kako se povećala razina poništavanja ili uvećanog rizika, a slijedom toga i suspenzije, prvih 19 proizvoda s popisa u Prilogu II. Uredbi (EZ) br. 673/2005 treba dodati na popis iz Priloga I. Uredbi (EZ) br. 673/2005.
(4)
Učinak ad valorem dodatne uvozne carine u visini od 15 % na uvoz iz Sjedinjenih Američkih Država proizvoda u izmijenjenom Prilogu I. predstavlja, tijekom jedne godine, trgovinsku vrijednost koja ne premašuje 95,83 milijuna USD.
(5)
Članak 6. stavci 1. i 2. Uredbe (EZ) br. 673/2005 sadrže posebna izuzeća od plaćanja dodatne uvozne carine. Kako primjenjivost tih izuzeća ovisi o ispunjavanju određenih uvjeta prije stupanja na snagu ili na dan primjene Uredbe (EZ) br. 673/2005, ta se izuzeća u praksi ne mogu primijeniti na uvoz 19 proizvoda dodanih ovom Uredbom na popis iz Priloga I. Stoga treba donijeti posebne odredbe kako bi ta izuzeća bila važeća za uvoz navedenih proizvoda.
(6)
Kako bi se spriječilo izbjegavanje dodatne carine, ova Uredba trebala stupiti na snagu na dan objave.
(7)
Mjere predviđene u ovoj Uredbi u skladu su s mišljenjem Odbora za protumjere u trgovini,
DONIJELA JE OVU UREDBU:
Članak 1.
Prilog I. Uredbi (EZ) br. 673/2005 zamjenjuje se Prilogom I. ovoj Uredbi.
Članak 2.
Prilog II. Uredbi (EZ) br. 673/2005 zamjenjuje se Prilogom II. ovoj Uredbi.
Članak 3.
1. Proizvodi za koje je uvozna dozvola s izuzećem od plaćanja carina ili sa sniženom carinom izdana prije datuma stupanja na snagu ove Uredbe ne podliježu dodatnoj carini, pod uvjetom da su razvrstani pod jednu od sljedećih oznaka KN (2): 9406 00 38, 6101 30 10, 6102 30 10, 6201 12 10, 6201 13 10, 6102 30 90, 6201 92 00, 6101 30 90, 6202 93 00, 6202 11 00, 6201 13 90, 6201 93 00, 6201 12 90, 6204 42 00, 6104 43 00, 6204 49 10, 6204 44 00, 6204 43 00, 6203 42 31.
2. Proizvodi za koje se može dokazati da se na dan primjene ove Uredbe već nalaze na putu prema Europskoj uniji ili u privremenom smještaju ili u slobodnoj zoni ili u slobodnom skladištu ili u postupku suspenzije u smislu članka 84. stavka 1. točke (a) Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (3) na dan primjene ove Uredbe i čije se odredište ne može promijeniti, nisu podložni plaćanju dodatnih carina pod uvjetom da su razvrstani pod neku od sljedećih oznaka KN (4): 9406 00 38, 6101 30 10, 6102 30 10, 6201 12 10, 6201 13 10, 6102 30 90, 6201 92 00, 6101 30 90, 6202 93 00, 6202 11 00, 6201 13 90, 6201 93 00, 6201 12 90, 6204 42 00, 6104 43 00, 6204 49 10, 6204 44 00, 6204 43 00, 6203 42 31.
Članak 4.
Ova Uredba stupa na snagu na dan objave u Službenom listu Europske unije.
Primjenjuje se od 1. svibnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. travnja 2010.